কী করতে হবে?
কী করতে হবে? আমাদের আন্দোলনের জরুরি প্রশ্নগুলি (রুশ: Что делать?) হচ্ছে রুশ বিপ্লবী ভ্লাদিমির লেনিন কর্তৃক ১৯০১ সালে লিখিত এবং ১৯০২ সালে প্রকাশিত একটি রাজনৈতিক প্রচারপুস্তিকা। এটির শিরোনাম নেয়া হয় উনিশ শতকের রুশ বিপ্লবী নিকোলাই চেরনিশেভস্কি লিখিত একই নামের উপন্যাস থেকে। এই পুস্তকে লেনিন অর্থনীতিবাদীদের বিরুদ্ধে প্রচণ্ড আঘাত হানেন। তিনি দেখালেন যে, অর্থনীতিবাদ হলো আন্তর্জাতিক সুবিধাবাদের রকমফের। ফলে লেনিনের এই বইটি একইসাথে রুশ সুবিধাবাদ এবং আন্তর্জাতিক সুবিধাবাদের বিরুদ্ধে উদ্যত হয়েছিল। মার্কসবাদের ভিত্তিতে পার্টির বাহিনীগুলোকে সংহত করতে, সত্যিকারের বিপ্লবী মার্কসবাদী পার্টি রুশ সোশ্যাল ডেমোক্রাটিক লেবার পার্টির দ্বিতীয় কংগ্রেসের প্রস্তুতিতে বইটি বিপুল ভূমিকা নেয়।